Alegeri europarlamentare 9 iunie. MAE anunță 915 secţii de votare în străinătate
- Alexandru Sălăvăstru
- 11 mai 2024, 14:20
Ministerul Afacerilor Externe organizează 915 secții de votare în străinătate la viitoarele alegeri europarlamentare din 9 iunie. Secțiile de votare vor fi înființate prin intermediul Misiunile Diplomatice și Oficiile Consulare ale României în străinătate.
Alegeri europarlamentare 9 iunie. Anunțul făcut de MAE
Dintre cele 915 secții de votare din străinătate, MAE anunță că cele mai multe vor fi în Italia, Spania, Marea Britanie și Germania.
Pentru scrutinul din 9 iunie 2024 vor fi organizate cu 80 mai multe secții decât cele înființate la alegerile prezidențiale din 2019, 835 de secții de votare, cu 167 mai multe secții decât cele organizate la alegerile parlamentare din 2020, 748 de secții, și cu 474 mai multe decât secțiile de votare organizate la alegerile europarlamentare din 2019, 441 secții.
Propunerile Misiunilor Diplomatice și Oficiilor Consulare ale României în străinătate privind secțiile de votare care vor fi organizate în afara țării au avut la bază atât consultările periodice cu reprezentanți ai comunităților de cetățeni români din diaspora, cât și dinamica relocării cetățenilor români din diaspora înregistrată în ultimii ani.
Cetățenii români care pot vota în străinătate
MAE reamintește că la alegerile europarlamentare din 9 iunie 2024 cetățenii români cu drept de vot care domiciliază, au reședința sau se află temporar în străinătate pot vota la orice secție organizată în străinătate. Ei trebuie să prezinte un document de identitate românesc valabil în ziua votării: cartea de identitate; cartea electronică de identitate; cartea de identitate provizorie; buletinul de identitate; paşaportul diplomatic; paşaportul diplomatic electronic; paşaportul de serviciu; paşaportul de serviciu electronic; paşaportul simplu; paşaportul simplu electronic; paşaportul simplu temporar; în cazul elevilor din şcolile militare, carnetul de serviciu militar.
La scrutinul din 9 iunie 2024 votarea începe la ora locală 07:00 și se încheie la ora 22:00.
Alegătorii care la ora 22:00 se află la sediul secţiei de votare, precum şi cei care se află la rând în afara sediului secţiei de votare pentru a intra în localul de vot pot să exercite dreptul de vot până la ora locală 23:59.
Unde vor fi cele mai multe secții de votare
Cele mai multe secții vor fi organizate în statele în care se regăsesc cele mai numeroase comunități de cetățeni români:
- Italia (150 de secții),
- Spania (147 de secții),
- Regatul Unit al Marii Britanii (104 secții),
- Germania (87 secții),
- Franța și Principatul Monaco (67 de secții),
- Republica Moldova (52 secții),
- SUA (45 secții),
- Belgia (24 secții),
- Austria (17 secții),
- Irlanda (16 secții),
- Regatul Țărilor de Jos (16 secții),
- Danemarca (14 secții),
- Canada (12 secții).
Lista secțiilor de votare din străinătate și a adreselor sediilor acestora poate fi consultată pe pagina de internet a Ministerului Afacerilor Externe, la secțiunea dedicată alegerilor.